Document ID: 32012D0094
Publication Date: 2011-12-19

Content:
DEĊIŻJONI TAL-KUNSILL
tad-19 ta’ Diċembru 2011
dwar il-programm speċifiku, li għandu jitwettaq permezz ta’ azzjonijiet indiretti, li jimplimenta l-Programm Kwadru tal-Komunità Ewropea għall-Enerġija Atomika għal riċerka nukleari u attivitajiet ta’ taħriġ (2012-2013)
(2012/94/Euratom)
IL-KUNSILL TAL-UNJONI EWROPEA,
Wara li kkunsidra t-Trattat li jistabilixxi l-Komunità Ewropea tal-Enerġija Atomika, u b’mod partikolari l-Artikolu 7 tiegħu,
Wara li kkunsidraw il-proposta mill-Kummissjoni Ewropea sottomessa wara konsultazzjoni mal-Kumitat tax-Xjenza u t-Teknoloġija,
Wara li kkunsidra l-opinjoni tal-Parlament Ewropew (1),
Wara li kkunsidraw l-opinjoni tal-Kumitat Ekonomiku u Soċjali Ewropew (2),
Billi:
(1)
Sforzi konġunti nazzjonali u Ewropej fil-qasam tar-riċerka u t-taħriġ huma essenzjali biex jippromwovu u jiżguraw tkabbir ekonomiku u l-benesseri taċ-ċittadini fl-Ewropa.
(2)
Skont id-Deċiżjoni tal-Kunsill 2012/93/Euratom tad-19 ta’ Diċembru 2011 dwar il-Programm Kwadru tal-Komunità Ewropea għall-Enerġija Atomika għar-riċerka nukleari u attivitajiet ta’ taħriġ (2012-2013) (3) (minn hawn ‘il quddiem imsejjaħ “il-Programm Kwadru”), il-Programm Kwadru għandu jiġi implimentat permezz ta’ programmi speċifiċi li jiddefinixxu regoli dettaljati għall-implimentazzjoni tagħhom, jiffissaw it-tul tagħhom u jipprovdu għal mezzi meqjusa meħtieġa.
(3)
Il-Programm Kwadru huwa magħmul minn żewġ tipi ta’ attivitajiet: azzjonijiet indiretti fir-riċerka dwar l-enerġija mill-fużjoni u riċerka dwar il-fissjoni nukleari, is-sikurezza u l-protezzjoni mir-radjazzjoni, u azzjonijiet diretti għall-attivitajiet taċ-Ċentru Konġunt għar-Riċerka (JRC) fil-qasam tal-ġestjoni tal-iskart nukleari, l-impatt ambjentali, is-sigurtà u s-sikurezza, speċjalment dawk relatati mal-avvenimenti nukleari u b’kont meħud tat-tagħlimiet meħudin mill-esperjenzi preċedenti. L-azzjonijiet indiretti għandhom jiġu implimentati b’dan il-programm speċifiku.
(4)
Ir-regoli għall-parteċipazzjoni ta’ impriżi, ċentri ta’ riċerka u universitajiet u għad-disseminazzjoni tar-riżultati tar-riċerka skont il-Programm Kwadru għandhom japplikaw għal dan il-programm speċifiku.
(5)
Skont l-Artikolu 101 tat-Trattat, il-Komunità kkonkludiet għadd ta’ ftehimiet internazzjonali fil-kamp tar-riċerka nukleari, u għandhom isiru sforzi sabiex tissaħħaħ il-kooperazzjoni internazzjonali fir-riċerka, bl-għan li jkun hemm aktar integrazzjoni tal-Komunità fil-komunità internazzjonali tar-riċerka. Il-kooperazzjoni internazzjonali bilaterali hija bbażata fuq qafas legali sod ta’ ftehimiet ta’ kooperazzjoni bejn il-Komunità u pajjiżi terzi. Il-Programm Kwadru huwa fundamentali għall-implimentazzjoni ta’ dawk il-ftehimiet. Għalhekk, dan il-programm speċifiku għandu jkun miftuħ għall-parteċipazzjoni ta’ pajjiżi li kkonkludew ftehimiet skont dan u għandu wkoll ikun miftuħ fuq livell ta’ proġetti, u abbażi ta’ benefiċċju reċiproku, għall-parteċipazzjoni ta’ entitajiet minn pajjiżi terzi u minn organizzazzjonijiet internazzjonali għal kooperazzjoni xjentifika.
(6)
Dan il-programm speċifiku għandu jikkontribwixxi għall-promozzjoni tal-iżvilupp sostenibbli u jiżgura li tinżamm kultura adatta ta’ sikurezza.
(7)
Għandu jiġi żgurat l-immaniġjar finanzjarju tajjeb ta’ dan il-programm speċifiku u l-implimentazzjoni tiegħu bl-aktar mod effikaċi u faċli biex jintuża, filwaqt li tiġi żgurata ċ-ċertezza legali u l-aċċessibilità ta’ dan il-programm għall-parteċipanti kollha, f’konformità mar-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (4) u r-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli dettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolamenti Finanzjaru li jgħodd għall-baġit ġenerali tal-Komunitajiet Ewropej (5).
(8)
Għandhom jittieħdu miżuri xierqa - proporzjonati għall-interessi finanzjarji tal-Unjoni - biex jiġu mmonitorjati kemm l-effikaċja tal-appoġġ finanzjarju mogħti u l-effikaċja tal-użu ta’ dawn il-fondi sabiex jiġu pprevenuti l-irregolaritajiet u l-frodi. Għandhom jittieħdu wkoll il-passi neċessarji biex jiġu rkuprati l-fondi mitlufa, indebitament imħallsa jew użati skorrettament, konformement mar-Regolament (KE, Euratom) Nru 1605/2002, ir-Regolament (KE, Euratom) Nru 2342/2002, ir-Regolament tal-Kunsill (KE, Euratom) Nru 2988/95 tat-18 ta’ Diċembru 1995 dwar il-protezzjoni tal-interessi finanzjarji tal-Komunità Ewropea (6), ir-Regolament tal-Kunsill (Euratom, KE) Nru 2185/96 tal-11 ta’ Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolarijiet oħra (7) u r-Regolament (KE) Nru 1073/1999 tal-Parlament Ewropew u tal-Kunsill tal-25 ta’ Mejju 1999 dwar investigazzjonijiet immexxija mill-Uffiċċju Ewropew ta’ Kontra l-Frodi (OLAF) (8).
(9)
Kull qasam tematiku ta’ dan il-programm speċifiku għandu jkollu l-linja baġitarja tiegħu fil-baġit ġenerali tal-Unjoni.
(10)
Attvitajiet ta’ riċerka mwettqa taħt dan il-programm speċifiku għandhom jirrispettaw il-prinċipji fundamentali tal-etika, inklużi dawk li huma riflessi fil-Karta tad-Drittijiet Fundamentali ta' l-Unjoni Ewropea,
ADOTTA DIN ID-DEĊIŻJONI:
Artikolu 1
Il-programm speċifiku, li għandu jitwettaq permezz ta’ azzjonijiet indiretti, li jimplimenta l-Programm Kwadru tal-Komunità Ewropea għall-Enerġija Atomika għal riċerka nukleari u attivitajiet ta’ taħriġ (2012 - 2013) (minn hawn ’il quddiem imsejjaħ “il-programm speċifiku”) huwa adottat għall-perjodu mill-1 ta’ Jannar 2012 sal-31 ta’ Diċembru 2013.
Artikolu 2
Il-programm speċifiku għandu jappoġġa l-attivitajiet għal riċerka u taħriġ dwar l-enerġija nukleari, li jkopru l-firxa kollha ta’ azzjonijiet indiretti ta’ riċerka mwettqa fl-oqsma tematiċi li ġejjin:
a)
ir-riċerka dwar l-enerġija mill-fużjoni (inkluż ir-Reattur Internazzjonali Termonuklejari Sperimentali (ITER));
b)
ir-riċerka dwar il-fissjoni nukleari, sikurezza u protezzjoni mir-radjazzjoni.
L-objettivi u l-linji ġenerali tal-attivitajiet imsemmija f’dan l-artiklu huma stabiliti fl-Anness.
Artikolu 3
Skont l-Artikolu 3 tad-Deċiżjoni 2012/93/Euratom, l-ammont massimu għat-twettiq tal-programm speċifiku huwa ta’ EUR 2 327 054 000, li minnhom sa 15 % għandhom ikunu għan-nefqa amministrattiva tal-Kummissjoni. Dan l-ammont għandu jitqassam kif ġej:
a)
riċerka dwar l-enerġija mill-fużjoni
EUR 2 208 809 000;
b)
fissjoni nukleari, sikurezza u protezzjoni mir-radjazzjoni
EUR 118 245 000.
Artikolu 4
L-attivitajiet kollha ta’ riċerka mwettqa taħt il-programm speċifiku għandhom jitwettqu f’konformità mal-prinċipji fundamentali tal-etika.
Artikolu 5
1. Il-programm speċifiku għandu jiġi implimentat permezz tal-iskemi ta’ finanzjament stabiliti fl-Anness II għad-Deċiżjoni 2012/93/Euratom.
2. Ir-regoli għall-parteċipazzjoni ta’ impriżi, ċentri ta’ riċerka u universitajiet u għad-disseminazzjoni tar-riżultati tar-riċerka b’rabta mal-azzjonijiet indiretti stipulati fir-Regolament tal-Kunsill (Euratom) Nru 139/2012 tad-19 ta’ Diċembru 2011 li jistabilixxi ir-regoli għal parteċipazzjoni ta’ impriżi, ċentri ta’ riċerka u universitajiet f’azzjonijiet indiretti taħt il-Programm Kwadru tal-Kommunità Ewropeja għall-Enerġija Atomika u għad-disseminazzjoni ta’ riżultati tar-riċerka (2012 - 2013) (9) għandhom japplikaw għal dan il-programm speċifiku.
Artikolu 6
1. Il-Kummissjoni għandha tfassal programm ta’ ħidma annwali għall-implimentazzjoni tal-programm speċifiku, li jistabilixxi f’aktar dettall l-objettivi u l-prijoritajiet xjentifiċi u teknoloġiċi stabiliti fl-Anness, l-iskemi ta’ finanzjament li se jintużaw għat-temi li dwarhom qed issir stedina għall-proposti, u l-iskeda ta’ żmien għall-implimentazzjoni.
2. Il-programm ta’ ħidma għandu jikkunsidra l-attivitajiet rilevanti ta’ riċerka mwettqa mill-Istati Membri, stati assoċjati u organizzazzjonijiet Ewropej u internazzjonali. Dan għandu jiġi aġġornat meta jkun jixraq.
3. Il-programm ta’ ħidma għandu jispeċifika l-kriterji li fuqhom jiġu evalwati l-proposti għal azzjonijiet indiretti taħt l-iskemi ta’ finanzjament u jintgħażlu l-proġetti. Il-kriterji għandhom ikunu dawk ta’ eċċellenza, impatt u implimentazzjoni. Rekwiżiti addizzjonali, gradazzjonijiet u livelli limitu jistgħu jiġu speċifikati jew ikkomplimentati fil-programm ta’ ħidma.
4. Il-programm ta’ ħidma jista’ jidentifika li ġej:
a)
organizzazzjonijiet li jirċievu sottoskrizzjonijiet fil-forma ta’ miżata tas-sħubija;
b)
azzjonijiet ta’ appoġġ għall-attivitajiet ta’ entitajiet legali speċifiċi.
Artikolu 7
1. Il-Kummissjoni għandha tkun responsabbli għall-implimentazzjoni tal-programm speċifiku.
2. Għall-finijiet tal-implimentazzjoni tal-programm speċifiku l-Kummissjoni għandha tkun assistita minn kumitat konsultattiv. Il-membri ta’ dan il-kumitat jistgħu jvarjaw skond is-suġġetti differenti fuq l-aġenda tal-kumitat. Għal aspetti relatati mal-fissjoni, il-kompożizzjoni ta’ dan il-kumitat u r-regoli operazzjonali dettaljati u l-proċeduri applikabbli għalih għandhom ikunu kif stabilit fid-Deċiżjoni tal-Kunsill 84/338/Euratom, KEFA, KEE tad-29 ta’ Ġunju 1984 dwar strutturi u proċeduri għat-tmexxija u l-koordinazzjoni ta’ attivitajiet ta’ riċerka, żvilupp u demostrazzjoni komunitarji (10). Għall-aspetti relatati mal-fużjoni dawn għandhom ikunu kif stabilit fid-Deċiżjoni tal-Kunsill tas-16 ta’ Diċembru 1980 li tistabilixxi Kumitat Konsultattiv għall-programm ta’ fużjoni (11).
3. Il-Kummissjoni għandha tinforma lill-kumitat fuq bażi regolari dwar il-progress kumplessiv tal-implimentazzjoni tal-programm speċifiku, u għandha tipprovdilu informazzjoni f’waqtha dwar l-azzjonijiet proposti jew iffinanzjati taħt dan il-programm speċifiku.
Artikolu 8
Il-Kummissjoni għandha tagħmel arranġamenti għall-monitoraġġ indipendenti, il-valutazzjoni u l-eżami indipendenti previsti fl-Artikolu 6 tad-Deċiżjoni 2012/93/Euratom jiġi mwettaq fir-rigward tal-attivitajiet imwettqa fl-oqsma koperti mill-programm speċifiku.
Artikolu 9
Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, id-19 ta’ Diċembru 2011.

Metadata:
Eurovoc Level 1 Categories: 100158
100144
100159
Eurovoc Level 2 Categories: 100262
100261
100176
100266
Eurovoc Level 3 Categories: 26
1412
2914
4415
2478
753
All Eurovoc Categories: 1023
1123
2884
2924
5344
5383
6703
753
8454